**ΟΔΗΓΟΣ ΠΡΟΣ ΕΚΠΑΙΔΕΥΤΙΚΟΥΣ ΓΙΑ ΤΗ ΔΡΑΣΤΗΡΙΟΤΗΤΑ «ΦΑΝΤΑΖΕΣΑΙ ΤΙΣ ΔΥΝΑΤΟΤΗΤΕΣ;»**

**Υπάρχουν δύο δυνατότητες πραγματοποίησης της δραστηριότητας:**

1. **Απλή:**

Εποπτικά μέσα: Πίνακας, κιμωλία ή μαρκαδόρος

Διάρκεια: 60’

Τάξη: τμήμα Γ’ Γυμνασίου 20-25 ατόμων

1. **Εμπλουτισμένη με ppt:**

Εποπτικά μέσα: Πίνακας, κιμωλία ή μαρκαδόρος και Η/Υ με προτζέκτορα, σύνδεση με διαδίκτυο.

Εδώ η δραστηριότητα ξεκινά με την παρουσίαση ppt, που εισάγει ομαλά τους συμμετέχοντες στα νέα δεδομένα Δίνεται περισσότερη βαρύτητα στην προετοιμασία των μαθητών/τριων για έννοιες που θα συζητηθούν στη συνέχεια, όπως οι δεξιότητες και η σημασία τους στην επιτυχία της σταδιοδρομίας. Στο τέλος της δραστηριότητας γίνεται πλοήγηση στις προτεινόμενες ιστοσελίδες.

Διάρκεια: 2 διδακτικές ώρες (45’ + 45’)

Τάξη: τμήμα Γ’ Γυμνασίου 20-25 ατόμων

**Οδηγίες:**

Η εκπαιδευτική πρόταση περιλαμβάνει όλα τα βήματα που πρέπει να γίνουν και ο χρόνος που θα χρειαστούν. Προφανώς είναι ενδεικτικά και εξαρτώνται από τον αριθμό των μαθητών/τριών, καθώς προσπαθούμε να συμμετέχουν όλα τα παιδιά στη συζήτηση. Ενθαρρύνετε τα παιδιά να εκφράζονται ελεύθερα και να μη φοβούνται να διατυπώνουν τρελές ιδέες. Άλλωστε τα εξασκείτε στη χρήση της φαντασίας! Μην παραλείπετε όμως να σημειώνετε στον πίνακα ιδέες και διαπιστώσεις που είναι σημαντικές για τα συμπεράσματα του τέλους. Είναι βασικό να αντιληφθούν ότι μετά την τρελή ιδέα έρχεται η δομημένη έρευνα και η λήψη απόφασης. Είναι επίσης βασικό να αντιληφθούν ότι η απόκτηση γνώσεων είναι διαδικασία και όχι στιγμιαία φόρτωση δεδομένων, και συνεχίζεται δια βίου.

Είναι προτιμότερο η άσκηση για το σπίτι κι οι σχετικές ιστοσελίδες να δοθούν σε χαρτί ή να σταλούν ηλεκτρονικά στους μαθητές, η αντιγραφή από τον πίνακα δεν συνίσταται για συνδέσμους διαδικτύου.

**Συμπληρωματικό υλικό:**

Άρθρο με θέμα «*Συμβουλευτική Σταδιοδρομίας: η φαντασία ως εφόδιο στην εποχή της αβεβαιότητας*» (2019), σελ.127-150, των Ε.Κατσίγιαννη και Ε.Τοροσιάδου, που περιλαμβάνεται στον αφιερωματικό τόμο για τον Σ.Κρίβα. Μπορείτε να το διαβάσετε αντιγράφοντας τον παρακάτω σύνδεσμο στον φυλλομετρητή σας (browser) και πατώντας “enter”:

<https://www.elesyp.gr/index.php/component/jdownloads/send/2-ilektronika-teyxi/62-tomos-kriva>